KIRJALLINEN KYSYMYS E-3641/00 esittäjä(t): Ilda Figueiredo (GUE/NGL) komissiolle. Moottoritien rakentaminen Bragan alueelle.



Virallinen lehti nro 174 E , 19/06/2001 s. 0101 - 0101



KIRJALLINEN KYSYMYS E-3641/00 esittäjä(t): Ilda Figueiredo (GUE/NGL) komissiolle (22. marraskuuta 2000) Aihe: Moottoritien rakentaminen Bragan alueelle Portugalilaisen Bragan alueella sijaitsevien Moreirasin, Trandeirasin ja Celeirósin kuntien asukkaat ovat lähettäneet Euroopan komissiolle ad hoc -komissioiden edustajan José Mendes Rodriguesin kautta selvityksen protestista, joka koskee AENORin rakentaman moottoritien A11 Etelä-Bragan, CeleirósTrandeirasin ja Moreirasin välistä osuutta. Tieosuudella olisi hyvin kielteisiä vaikutuksia ja se vahingoittaisi vakavasti kaupunkialueita. Toimitetusta selvityksestä käy ilmi, että protesti on kaikin puolin perusteltu. Saman totesin alueelle 2. marraskuuta tekemäni vierailun yhteydessä. 1. Mikä on komission kanta Bragan alueella sijaitsevien Moreirasin, Trandeirasin ja Celeirósin kuntien asukkaiden nimissä lähetettyyn selvitykseen? 2. Aiotaanko tätä AENORin rakentamaa A11-moottoritien Etelä-Bragan, CeleirósTrandeirasin ja Moreirasin välistä osuutta rahoittaa yhteisön varoista? Margot Wallströmin komission puolesta antama vastaus (18. tammikuuta 2001) Kyseisestä hankkeesta, joka on rekisteröity numerolla 2000/4982, on tehty perusteellinen tutkimus tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/ETY(2), säännösten mukaisesti. Mainitun direktiivin 4 artiklan 1 kohdan ja sen liitteen I mukaisesti moottoritiehankkeet on arvioitava direktiivin 5-10 artiklan mukaisesti. Saman direktiivin 3 artiklan mukaan ympäristövaikutusten arvioinnilla on kuvattava ja arvioitava tarkoituksenmukaisella tavalla ja direktiivin 4-11 artiklan mukaisesti hankkeen suorat ja välilliset vaikutukset ihmisiin, eläimiin ja kasveihin, maaperään, veteen, ilmaan, ilmastoon ja maisemaan. Näiden mainittujen artikloiden mukaan jäsenvaltioiden on hankittava hankkeesta tietyt tiedot, joiden perusteella voidaan tunnistaa ja arvioida sen tärkeimmät vaikutukset ympäristöön. Lisäksi direktiivin 8 artiklassa säädetään, että nämä tiedot on otettava huomioon hankkeen lupamenettelyssä. Komissio ilmoittaa, että se on edellä tarkoitetun tutkinnan perusteella katsonut tarpeelliseksi kiinnittää Portugalin viranomaisten huomiota kyseisen hankkeen ympäristövaikutusten arvioinnin toteuttamiseen sekä pyytänyt näiltä viranomaisilta lisätietoja, koska asiasta tehdystä valituksesta on käynyt ilmi eräitä epäilyjä siitä, miten kyseiset viranomaiset ovat noudattaneet edellä mainittujen yhteisön säännösten mukaisia edellytyksiä hankkeen lupamenettelyn yhteydessä. Moottoritien A 11 kyseisen tieosuuden mahdollisen rahoituksen osalta komissio ilmoittaa, että tähän mennessä Portugalin viranomaiset eivät ole hakeneet rahoitusta koheesiorahastosta tai Euroopan aluekehitysrahastosta. Saatujen tietojen mukaan hankkeen rahoittaa työn toteuttamisesta vastaava yritys (AENOR). (1) EYVL L 175, 5.7.1985. (2) EYVL L 73, 14.3.1997.